Fire af de fem tiltalte i smuglersagen fra Aalbæk skal i fængsel.

Fire af de i alt fem tiltalte i smuglersagen fra Aalbæk idømmes 3 år og 6 måneders fængsel for smugling af 250 kilo hash. En 46-årig mand er frifundet. Det afgjorde dommeren fredag klokken 11.30 i Retten i Hjørring. Anklagemyndigheden gik efter fire års fængsel til hver af de tiltalte, men retten fandt det altså ikke bevist at den 46-årige har haft noget med smuglingen at gøre. Han er i stedet idømt 10 dagsbøder á 500 kroner for at have haft kontakt til en medtiltalt i arresten. Mette Grith Stage, der er forsvarer for den 39-årige Thomas Bjørnholt, repræsenterede fredag tre af de dømte og udtrykte overfor TV2/Nord enorm skuffelse over udfaldet. Hun mente og mener ikke, anklagemyndigheden har kunnet føre bevis for påstandene i anklageskriftet, og både hendes klient og den 28-årige Jan Roar Ims har da også anket dommen til landsretten. Smuglingen blev forpurret 6. januar 2013, da Nordjyllands Politi i samarbejde med politiets aktionsstyrke slog til på Aalbæk Havn. Her blev to nordmænd anholdt og en tredje dræbt i forsøget på at undslippe politiet. Siden blev yderligere tre mænd anholdt og varetægtsfængslet og præcis et år senere kom sagen for Retten i Hjørring.